Foto | Libertatea

Mai multe conturi false care o lăudau pe Gabriela Firea (Primarul General al Bucureștiului) au fost șterse de pe Facebook. Mișcarea vine la câteva ore după ce aceleași conturi au fost deconspirate de ziarul Libertatea.

Publicația coordonată de Cătălin Tolontan a publicat astăzi un material amplu, care arată că cel puțin 13 conturi false de Facebook scriau comentarii pozitive la adresa primarului. Comentarii ca: „Excelent!”, „Felicitări… și un an cu multe împliniri!”, „Respect, Doamna Gabriela!”

Publicitate

Totul se întâmplă în contextul în care pe pagina sa de Facebook, Gabriela Firea permite doar comentariile „de bine”, cele critice fiind șterse.

Nouă din cele 13 conturi au fost șterse astăzi, la doar câteva ore de la materialul semnat de jurnalista Diana Meseșan.

Dovezi care-i trădează pe „fanii” Gabrielei Firea

„Pagina oficială a Gabrielei Firea este liberă. Liberă de orice critică”, subliniază textul din Libertatea. Mai mult decât atât, o serie de argumente arată cum o parte din conturile care lasă comentarii pozitive sunt false.

Câteva concluzii pe scurt:

Câteva dintre acest conturi împart aceleași imagini de copertă.

11 dintre cele 13 au în URL-ul paginii nume străine (Yasmin Russell, Keira Stanley, Christin Fassbinder, Heike Wirth), deși conturile corespund unor nume obișnuite de români (Adriana Iordan, Ruxandra Dragomir sau Diana Sava).

Toate au în jur de 100 de prieteni, marea lor majoritate indieni și nigerieni, dar și pakistanezi, turci sau sirieni.

8 dintre cele 13 conturi au dat like paginii de Facebook Atletism-aruncări, o pagină cu 9 like-uri în total.

Conturile își rotesc comentariile între ele.

Raul Bambu

raul.bambupaginademedia.ro